Venemaal kerib tuure Sotši olümpiamängude teema. Lisaks kinnisvara teemale toimub seal muudki huvitavat. 2011 aastal peaks ametlikult kinnitatama mängude maskott, kuid juba praegu käib kõva rüselus. Tekkinud on initsiatiivgrupp, kes surub maskotiks mammutit. Mõni aeg tagasi leiti kusagilt põhjast igikeltsast mammut, millele pandi nimeks Dima. Kui liikumise ühe juhi Dmitri Ilkovski käest küsiti, et miks mammut ja kas  väljasurnud loom sobib esindama olümpialiikumist, vastas see, et mammut esindab arktilist patriotismi (??) ning Potsatajat pole ka olemas (?). Sõnas "mammut" pidi pealegi maailma rahvastes kutsuma esile sooja tunde, kuna assotsiseerub sõnaga "ema." Peagi liitub Dima kampaaniaga emane mammutikorjus Ljuba, kes leiti sel kevadel Jamalist. Ljubast on kavas teha multikas, Dimast on juba tehtud. Ilkovski lisas veel, et kui näiteks Roman Abramovitš tahaks Dimat FC Chelsea klubi maskotiks, ei saaks ta seda, sest  see on reserveeritud Sotšile. Seega ollakse innukad. Õhus on tunda väga suure raha lõhna. Mammut Dima peamine konkurent on praegu Tšeljabinski esitatud Lumepall. Tänane NTV õhtune uudistesaade rääkis midagi ka delfiinist.